CELEX: 32012D0690
Language: hu
Date: 2012-11-06 00:00:00
Title: 2012/690/EU: A Bizottság végrehajtási határozata ( 2012. november 6. ) az Indiából importált, emberi fogyasztásra szánt akvakultúra-termékek szállítmányaira alkalmazandó szükségintézkedésekről szóló 2010/381/EU határozat módosításáról és az Indonéziából importált, emberi fogyasztásra szánt akvakultúra-termékek szállítmányaira alkalmazandó szükségintézkedésekről szóló 2010/220/EU határozat hatályon kívül helyezéséről (az értesítés a C(2012) 7637. számú dokumentummal történt)  EGT-vonatkozású szöveg

8.11.2012   
            
            
               HU
            
            
               Az Európai Unió Hivatalos Lapja
            
            
               L 308/21
            
         A BIZOTTSÁG VÉGREHAJTÁSI HATÁROZATA
   (2012. november 6.)
   az Indiából importált, emberi fogyasztásra szánt akvakultúra-termékek szállítmányaira alkalmazandó szükségintézkedésekről szóló 2010/381/EU határozat módosításáról és az Indonéziából importált, emberi fogyasztásra szánt akvakultúra-termékek szállítmányaira alkalmazandó szükségintézkedésekről szóló 2010/220/EU határozat hatályon kívül helyezéséről
   (az értesítés a C(2012) 7637. számú dokumentummal történt)
   (EGT-vonatkozású szöveg)
   (2012/690/EU)
   AZ EURÓPAI BIZOTTSÁG,
   tekintettel az Európai Unió működéséről szóló szerződésre,
   tekintettel az élelmiszerjog általános elveiről és követelményeiről, az Európai Élelmiszerbiztonsági Hatóság létrehozásáról és az élelmiszer-biztonságra vonatkozó eljárások megállapításáról szóló, 2002. január 28-i 178/2002/EK európai parlamenti és tanácsi rendeletre (1) és különösen annak 53. cikke (1) bekezdése b) pontjának ii. alpontjára,
   mivel:
   
               (1)
            
            
               A 178/2002/EK rendelet megállapítja az Unió és az egyes tagállamok szintjén az élelmiszerekre és takarmányokra vonatkozó általános elveket és különösen az élelmiszer- és takarmánybiztonságra vonatkozó alapelveket. Sürgősségi intézkedések meghozatalát írja elő abban az esetben, ha nyilvánvaló, hogy a harmadik országból behozott élelmiszer vagy takarmány komoly kockázatot jelenthet az emberi egészségre, az állatok egészségére vagy a környezetre, és a tagállamok intézkedéseikkel nem képesek e kockázatot kielégítően kezelni.
            
         
               (2)
            
            
               Az egyes, élő állatokban és állati termékekben lévő anyagok és azok maradványainak ellenőrzésére szolgáló intézkedésekről szóló, 1996. április 29-i 96/23/EK tanácsi irányelv (2) szerint az állatok és az állati eredetű elsődleges termékek előállítását nyomon kell követni annak érdekében, hogy ki lehessen mutatni bizonyos maradékanyagok és anyagok jelenlétét az élő állatokban, azok ürülékében, testnedveiben és szöveteiben, az állati eredetű termékekben, a takarmányban és az ivóvízben.
            
         
               (3)
            
            
               Az Indiából importált, emberi fogyasztásra szánt akvakultúra-termékek szállítmányaira alkalmazandó szükségintézkedésekről szóló, 2010. július 8-i 2010/381/EU bizottsági határozat (3) előírja, hogy az Indiából származó, emberi fogyasztásra szánt akvakultúra-termékek szállítmányainak legalább 20 %-át vizsgálatoknak kell alávetni a 470/2009/EK európai parlamenti és tanácsi rendelet (4) 2. cikkének a) pontjában meghatározott farmakológiai hatóanyag-maradékok, különösen a klór-amfenikol, a tetraciklin, az oxitetraciklin és a klór-tetraciklin, valamint a nitrofurán metabolitjai kimutatására.
            
         
               (4)
            
            
               A Bizottság ellenőrző szolgálata, az Élelmiszerügyi és Állategészségügyi Hivatal által 2011 novemberében Indiában elvégzett vizsgálatok eredményeként megállapítható, hogy az akvakultúra-termékek ellenőrzésére szolgáló hivatalos rendszerek ma már megfelelőek, emellett részben teljesül a 2009. évi vizsgálati jelentésnek az akvakultúrával foglalkozó gazdaságokra vonatkozó ajánlása is.
            
         
               (5)
            
            
               A 2010/381/EU határozat elfogadása óta csökken az olyan akvakultúratermék-minták száma, amelyekben a tagállamok klór-amfenikolt, tetraciklint, oxitetraciklint, klór-tetraciklint vagy nitrofurán metabolitjait mutatták ki. A farmakológiai hatóanyag-maradékok kimutatása céljából vizsgálandó szállítmányok százalékos minimumarányát ezért célszerű csökkenteni.
            
         
               (6)
            
            
               A kötelező vizsgálatokra vonatkozó kötelmet azonban indokolt fenntartani, mivel így továbbra is pontosabb információk nyerhetők az Indiából származó akvakultúra-termékek ilyen hatóanyag-maradékokkal való esetleges szennyezettségéről. A vizsgálatok folytatásának az is célja, hogy elrettentse az indiai termelőket az említett anyagokkal való visszaélésektől.
            
         
               (7)
            
            
               A 2010/381/EU határozatot ezért ennek megfelelően módosítani kell.
            
         
               (8)
            
            
               Az Indonéziából importált, emberi fogyasztásra szánt akvakultúra-termékek szállítmányaira alkalmazandó szükségintézkedésekről szóló, 2010. április 16-i 2010/220/EU bizottsági határozat (5) előírja, hogy az Indonéziából származó, emberi fogyasztásra szánt akvakultúra-termékek szállítmányainak legalább 20 %-át vizsgálatoknak kell alávetni a 470/2009/EK rendelet 2. cikkének a) pontjában meghatározott farmakológiai hatóanyag-maradékok, különösen a klór-amfenikol, a nitro-furánok metabolitjai és a tetraciklinek kimutatására.
            
         
               (9)
            
            
               A 2010/220/EU határozat elfogadása óta az Indonéziából importált akvakultúra-termékekben nem mutattak ki klór-amfenikolt, nitro-furánok metabolitjait vagy tetraciklineket tartalmazó hatóanyag-maradékokat.
            
         
               (10)
            
            
               A Bizottság ellenőrző szolgálata, az Élelmiszerügyi és Állategészségügyi Hivatal által 2012 februárjában Indonéziában elvégzett vizsgálatok eredményeként megállapítható, hogy a hatóanyag-maradékok ellenőrzésére szolgáló indonéz rendszer ma már az uniós jogszabályokban előírtakkal egyenértékű, kielégítő biztosítékokat nyújt.
            
         
               (11)
            
            
               A 2010/220/EU határozatot ezért hatályon kívül kell helyezni.
            
         
               (12)
            
            
               Az e határozatban előírt intézkedések összhangban vannak az Élelmiszerlánc- és Állategészségügyi Állandó Bizottság véleményével,
            
         ELFOGADTA EZT A HATÁROZATOT:
   1. cikk
   A 2010/381/EU határozat 3. cikkének (1) bekezdése helyébe a következő szöveg lép:
   
      „(1)   A tagállamok megfelelő mintavételezési tervek segítségével biztosítják, hogy a területük állat-egészségügyi határállomásain importra bemutatott szállítmányok legalább 10 %-ából hatósági mintát vesznek.”
   
   2. cikk
   A 2010/220/EU határozat hatályát veszti.
   3. cikk
   Ennek a határozatnak a tagállamok a címzettjei.
   
      Kelt Brüsszelben, 2012. november 6-án.
      
         
            a Bizottság részéről
         
         Maroš ŠEFČOVIČ
         
            alelnök
         
      
   
   
      (1)  HL L 31., 2002.2.1., 1. o.
   
      (2)  HL L 125., 1996.5.23., 10. o.
   
      (3)  HL L 174., 2010.7.9., 51. o.
   
      (4)  HL L 152., 2009.6.16., 11. o.
   
      (5)  HL L 97., 2010.4.17., 17. o.